b'\n_START_ARTICLE_\nKridtt\xc3\xa5rnet\n_START_SECTION_\nHistorie\n_START_PARAGRAPH_\nI 1882 fik J.C. Jacobsens bryggeri Carlsberg elektrisk lys, hvilket skete p\xc3\xa5 et tidspunkt, hvor det endnu ikke var udbredt i K\xc3\xb8benhavn. Da bryggeriet l\xc3\xa5 p\xc3\xa5 toppen af den h\xc3\xb8je Valby Bakke, blev det besluttet at kombinere vagtbygningen med et fyrt\xc3\xa5rn._NEWLINE_Fyrt\xc3\xa5rnet Kridtt\xc3\xa5rnet blev opf\xc3\xb8rt i 1883 af P.C. B\xc3\xb8necke og var oprindeligt en del af en ny hovedindgang til bryggeriet. Hovedindgangen med navnet Stjerneporten var forbundet med Kridtt\xc3\xa5rnet med en mur, der ogs\xc3\xa5 var opf\xc3\xb8rt i kalksten. Over porten opsattes med gyldne bogstaver navnet Gamle Carlsberg, et navn bryggeriet havde f\xc3\xa5et kort for inden i stedet for det hidtidige Carlsberg, idet J.C. Jacobsens s\xc3\xb8n Carl Jacobsen som f\xc3\xb8lge af en konflikt mellem dem havde etableret sit eget bryggeri under navnet Ny Carlsberg._NEWLINE_Fyrt\xc3\xa5rnet og vagtbygningen blev udlejet i 2009 og fungerer nu som kombineret bolig og atelier for en kunstner._NEWLINE_I 2017 blev bygningen udlejet til et internationalt milj\xc3\xb8 af kunstnere og aktivister, der har skabt et non-profit kulturhus i bygningen.\n_START_SECTION_\nArkitektur\n_START_PARAGRAPH_\nFyrt\xc3\xa5rnet er opf\xc3\xb8rt i historicistisk stil, inspireret af middelalderlige f\xc3\xa6stningst\xc3\xa5rnet. Det er opf\xc3\xb8rt i kalksten fra Stevns og st\xc3\xa5r p\xc3\xa5 en sokkel af granit._NEWLINE_Stjerneporten best\xc3\xa5r at to granits\xc3\xb8jler, der er forbundet med en st\xc3\xb8bejernsbue med Gamle Carlsbergs navn i gyldne bogstaver. \xc3\x98verst p\xc3\xa5 buen er der en tolvtakket stjerne, et symbol J.C. Jacobsens benyttede som varem\xc3\xa6rke og for nylig havde registreret i det netop oprettede varem\xc3\xa6rkeregister. En r\xc3\xa6kke \xc3\xa5rstal, der repr\xc3\xa6senterer n\xc3\xb8glebegivenheder i bryggeriets historie, st\xc3\xa5r som inskriptioner p\xc3\xa5 s\xc3\xb8jlerne: 1847 for den f\xc3\xb8rste bryg, 1867 for bryggeriets brand, 1870 for bygningen af anneksbryggeriet og 1883 for opf\xc3\xb8relsen af porten.'